title: DELEGOVANÁ SMERNICA KOMISIE (EÚ) …/… ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v ložiskách a puzdrách používaných v určitých necestných zariadeniach určených na profesionálne používanie

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látokv elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o výnimku na špecifické použitia olova.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach, ako sa stanovuje v jej článku 4. Smernica nadobudla účinnosť 21. júla 2011.

               Obmedzované látky sú uvedené v prílohe II k smernici RoHS 2. Kým obmedzenie používania olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už platí k dnešnému dňu, obmedzenie používania bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019 alebo neskôr. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, predĺženie platnosti, zmena a odňatie výnimiek). Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006
                  2
               , a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické použitia prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie platnosti alebo odňatie výnimky.

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia v súlade s ustanoveniami článku 5 ods. 3 a prílohy V dostala viacero žiadostí
                  3
                od hospodárskych subjektov o udelenie nových výnimiek i predĺženie platnosti tých existujúcich.

               Komisii bola v júli 2015 doručená žiadosť (žiadosť č. 2016-1) o novú výnimku z prílohy III na používanie olova v ložiskách a puzdrách v motoroch s vnútorným spaľovaním poháňaných naftou alebo plynným palivom pre necestné zariadenia určené na profesionálne používanie. Žiadosť o výnimku sa vzťahovala na kategóriu 11
                  4
               .

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená internetová konzultácia
                  5
                so zainteresovanými stranami v trvaní ôsmich týždňov. Počas konzultácie so zainteresovanými stranami neboli doručené žiadne príspevky.

               Záverečná správa obsahujúca posúdenie žiadosti bola uverejnená
                  6
                a zainteresované strany o nej boli upovedomené.

               Na stretnutí expertov 22. septembra 2017 Komisia následne uskutočnila konzultácie so skupinou expertov z členských štátov pre delegované akty podľa smernice RoHS 2. Experti súhlasili s návrhom, ktorý predložila Komisia, pričom veľká väčšina členov sa zdržala hlasovania. V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, aby sa získala spätná väzba verejnosti. Neboli doručené žiadne pripomienky. Boli vykonané všetky uplatniteľné opatrenia týkajúce sa výnimiek z obmedzenia používania látok podľa článku 5 ods. 3 až 7
                  7
               . Všetky činnosti boli oznámené Rade aj Európskemu parlamentu.

               V záverečnej správe sa poukázalo najmä na tieto technické informácie a posúdenie:

               ·Ložiská a puzdrá s obsahom olova sú nevyhnutné na dosiahnutie uspokojivej spoľahlivosti veľkorozmerných motorov a motorov necestných zariadení určených na profesionálne používanie, ktoré sa prevádzkujú v nepriaznivých alebo náročných prostrediach. Takéto ložiská a puzdrá sa používajú napríklad v mobilných vzduchových kompresoroch, mobilných zváracích zariadeniach alebo žeriavoch.

               ·V súčasnosti nie sú na trhu dostupné žiadne bezolovnaté alternatívy, ktoré by umožňovali dostatočnú úroveň spoľahlivosti z hľadiska odolnosti proti zadretiu, prispôsobivosti, priepustnosti a odolnosti proti zaneseniu úlomkami v oblastiach použitia motorov necestných zariadení určených na profesionálne používanie. Nahradenie alebo eliminácia olova v prípade predmetných použití sú preto z vedeckého a technického hľadiska stále neuskutočniteľné.

               Z výsledkov hodnotenia pre kategóriu 11 vyplýva, že touto osobitnou výnimkou by sa v súlade s článkom 5 smernice 2011/65/EÚ neoslabila ochrana životného prostredia a zdravia stanovená v nariadení (ES) č. 1907/2006 (REACH). Žiadosť o výnimku okrem toho spĺňa aspoň jedno z príslušných kritérií uvedených v článku 5 ods. 1 písm. a) – keďže v prípade predmetných použití v súčasnosti nie sú dostupné spoľahlivé alternatívy, ani nie je pravdepodobné, že sa takéto alternatívy v blízkej budúcnosti objavia na trhu, je udelenie výnimky na obdobie platnosti maximálne piatich rokov, a to od 22. júla 2019
                  8
               , odôvodnené. Spoľahlivé náhrady zatiaľ nie sú dostupné, a preto sa za toto obdobie nepredpokladajú žiadne negatívne sociálno-ekonomické vplyvy nahradzovania. Obdobie platnosti udelenej výnimky by takisto nemalo mať negatívny vplyv na inovácie. S cieľom predísť prekrývaniu rozsahov výnimiek v prílohe III sa v navrhovanom znení objasňuje, že použitia, na ktoré sa vzťahuje výnimka uvedená v zázname 6 c) sú vylúčené z novo udelenej výnimky.

               3.PRÁVNE PRVKY DELEGOVANÉHO AKTU

               V delegovanej smernici sa udeľuje výnimka z obmedzení podľa článku 4 ods. 1 v prípade používania olova na špecifické použitia, ktorá sa má uviesť v prílohe III k smernici 2011/65/EÚ.

               Nástrojom je podľa smernice 2011/65/EÚ delegovaná smernica, ktorá spĺňa najmä príslušné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a aproximovať ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia látok, ktorých používanie je inak zakázané.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 16. 11. 2018,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v ložiskách a puzdrách používaných v určitých necestných zariadeniach určených na profesionálne používanie

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  9
               , a najmä na jej článok 5 ods. 1 písm. a),

               keďže:

               (1)
                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali určité nebezpečné látky vymenované v prílohe II k uvedenej smernici. Táto povinnosť sa nevzťahuje na použitia uvedené v prílohe III k smernici 2011/65/EÚ.

               (2)
                     Jednotlivé kategórie elektrických a elektronických zariadení, na ktoré sa uplatňuje smernica 2011/65/EÚ, sú vymenované v prílohe I k uvedenej smernici.

               (3)
                     Olovo je obmedzovanou látkou uvedenou v prílohe II k smernici 2011/65/EÚ. V súlade s článkom 5 ods. 3 smernice 2011/65/EÚ bola v júli 2015 Komisii doručená žiadosť o udelenie výnimky pre kategóriu 11 na používanie olova v ložiskách a puzdrách v motoroch s vnútorným spaľovaním poháňaných naftou alebo plynným palivom pre necestné zariadenia určené na profesionálne používanie, ktorá sa má uviesť v prílohe III.

               (4)
                     Ložiská a puzdrá s obsahom olova sú nevyhnutné na dosiahnutie uspokojivej spoľahlivosti z hľadiska odolnosti proti zadretiu, prispôsobivosti, priepustnosti a odolnosti proti zaneseniu úlomkami vo veľkorozmerných motoroch a motoroch necestných zariadení určených na profesionálne používanie, ako sú napríklad mobilné vzduchové kompresory, mobilné zváracie zariadenia a mobilné žeriavy, a ktoré sa prevádzkujú v nepriaznivých alebo náročných prostrediach.

               (5)
                     V súčasnosti nie sú na trhu dostupné žiadne bezolovnaté alternatívy, ktoré by umožňovali dostatočnú úroveň spoľahlivosti v oblastiach použitia motorov necestných zariadení určených na profesionálne používanie.

               (6)
                     Vzhľadom na nedostatok spoľahlivých náhrad sú nahradenie alebo eliminácia olova v prípade motorov necestných zariadení určených na profesionálne používanie z vedeckého a technického hľadiska neuskutočniteľné. Táto výnimka je v súlade s nariadením Európskeho parlamentu a Rady (ES) č. 1907/2006
                  10
               , a teda sa ňou neoslabuje ochrana životného prostredia a zdravia stanovená v uvedenom nariadení. Výnimka pre používanie olova v ložiskách a puzdrách v určitých motoroch s vnútorným spaľovaním poháňaných naftou alebo plynným palivom pre necestné zariadenia určené na profesionálne používanie by sa preto mala udeliť, čím sa doplní nový zápis 42 do prílohy III k smernici 2011/65/EÚ. S cieľom predísť prekrývaniu rozsahov výnimiek v prílohe III a zabezpečiť právnu zrozumiteľnosť treba doplniť, že žiadosti, na ktoré sa vzťahuje záznam 6 c) prílohy III, sú vylúčené z novej položky 42 prílohy III k smernici 2011/65/EÚ.

               (7)
                     V prípade predmetných použití v súčasnosti ešte nie sú dostupné spoľahlivé alternatívy, ani nie je pravdepodobné, že sa takéto alternatívy v blízkej budúcnosti objavia na trhu, a preto by sa výnimka pre kategóriu 11 prílohy I k smernici 2011/65/EÚ mala udeliť na obdobie platnosti maximálne piatich rokov, a to od 22. júla 2019, čo je zároveň dátum, ku ktorému začína spadať kategória 11 do rozsahu pôsobnosti článku 4 ods. 1 smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inováciu.

               (8)
                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do 21. júla 2019 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia sa uplatňujú od 22. júla 2019.

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 16. 11. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam sa nachádza na
                  http://ec.europa.eu/environment/waste/rohs_eee/adaptation_en.htm.

                     (4)

                        Kategórie uvedené v prílohe I k smernici 2011/65/EÚ sú konkrétne: 1. Veľké domáce spotrebiče; 2. Malé domáce spotrebiče; 3. IT a telekomunikačné zariadenia; 4. Spotrebná elektronika; 5. Osvetľovacie zariadenia; 6. Elektrické a elektronické náradie; 7. Hračky, zariadenia určené na športové a rekreačné účely; 8. Zdravotnícke pomôcky 9. Monitorovacie a kontrolné prístroje vrátane priemyselných monitorovacích a kontrolných prístrojov 10. Predajné automaty; 11. Iné EEZ, ktoré nepatria do žiadnej z vyššie uvedených kategórií.

                     (5)

                  Konzultačné obdobie
                  : od 14. 3. 2015 do 9. 5. 2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Zoznam požadovaných administratívnych krokov je dostupný na
                  webovom sídle Komisie
                  . Aktuálny procedurálny stav každého návrhu delegovaného aktu sa dá zistiť v Medziinštitucionálnom registri delegovaných aktov na
                  https://webgate.ec.europa.eu/regdel/#/home
                  .

                     (8)

                        Do rozsahu pôsobnosti smernice 2011/65/EÚ spadá kategória 11 od 22. júla 2019. Obdobie platnosti pre kategóriu 11 je uvedené v článku 1 ods. 4 písm. a)
                  smernice Európskeho parlamentu a Rady (EÚ) 2017/2102 z 15. novembra 2017
                  , ktorou sa mení smernica RoHS 2.

                     (9)

                        Ú. v. EÚ L 174, 1.7.2011, s. 88.

                     (10)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               Do prílohy III sa dopĺňa položka 42:

                        „42

                        Olovo v ložiskách a puzdrách v motoroch s vnútorným spaľovaním poháňaných naftou alebo plynným palivom pre necestné zariadenia určené na profesionálne používanie:

                        -s celkovým zdvihovým objemom motora ≥ 15 litrov
                           alebo

                        -s celkovým zdvihovým objemom motora < 15 litrov, ak je motor konštruovaný na fungovanie pri používaniach, pri ktorých sa vyžaduje, aby čas medzi naštartovaním a plným zaťažením motora bol kratší ako 10 sekúnd, alebo sa pravidelná údržba zvyčajne vykonáva v nepriaznivom a znečistenom vonkajšom prostredí, ako je napríklad používanie v baníctve, stavebníctve a poľnohospodárstve.

                        Týka sa kategórie 11 s výnimkou žiadostí, na ktoré sa vzťahuje položka 6 c) tejto prílohy.

                        Platí do 21. júla 2024.“


title: DELEGOVANÁ SMERNICA KOMISIE (EÚ) …/… ktorou sa menia prílohy II, III a V k smernici Európskeho parlamentu a Rady (EÚ) 2016/1629, ktorou sa stanovujú technické požiadavky na lode vnútrozemskej plavby

text:
               DÔVODOVÁ SPRÁVA

               1.KONTEXT DELEGOVANÉHO AKTU

               1.1. Európsky výbor pre vypracovanie noriem v oblasti vnútrozemskej plavby (CESNI)

               Ústredná komisia pre plavbu na Rýne (CCNR) je medzinárodná organizácia s regulačnými právomocami pre otázky vnútrozemskej vodnej dopravy na rieke Rýn. Zmluvnými stranami CCNR sú štyri členské štáty (Belgicko, Francúzsko, Holandsko a Nemecko) a Švajčiarsko.

               V roku 2015 schválila CCNR vytvorenie a fungovanie Európskeho výboru pre vypracovanie noriem v oblasti vnútrozemskej plavby (CESNI). Súčasťou úloh tohto výboru je prijímanie technických noriem pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku, jednotný výklad týchto noriem a príslušných postupov, ako aj diskusie o bezpečnosti plavby, ochranu životného prostredia alebo iné oblasti plavby.

               CESNI tvoria experti zastupujúci členské štáty CCNR a EÚ, ktoré majú hlasovacie práva rozdelené tak, že každý štát má jeden hlas.

               EÚ nie je zmluvnou stranou CCNR ani CESNI. Môže sa však bez hlasovacích práv zúčastňovať na práci CESNI spolu s medzinárodnými organizáciami, ktorých poslanie sa týka oblastí pokrytých aktivitami CESNI.

               CESNI prijíma normy jednomyseľným súhlasom prítomných členských štátov CCNR a EÚ. V prípade chýbajúceho konsenzu, pokiaľ ide o rozhodnutie zaradiť do programu prijímanie noriem, rozhodne CESNI dvojtretinovou väčšinou hlasov členov prítomných na zasadnutí. V druhom kroku prijíma CESNI normy jednomyseľným hlasovaním prítomných členských štátov CCNR a EÚ. Po prijatí rozhodnutia je normám pridelené jedinečné referenčné číslo a zverejnia sa.

               CCNR nadobudla významné skúsenosti pri zavádzaní technických požiadaviek na lode vnútrozemskej plavby. CESNI, ktorý je zriadený v rámci CCNR a za účasti všetkých členských štátov EÚ, preto disponuje potrebnými odbornými znalosťami a geografickou vyváženosťou na to, aby vypracoval normy spoločné pre celú sieť vnútrozemských vodných ciest v Európskej únii.

               1.2. Európska norma, ktorou sa stanovujú technické požiadavky na lode vnútrozemskej plavby (ES-TRIN)

               Jednou z noriem zavedených výborom CESNI je európska norma ES-TRIN. Stanovujú sa ňou jednotné technické požiadavky potrebné na zaistenie bezpečnosti lodí vnútrozemskej plavby. Obsahuje ustanovenia týkajúce sa stavby lodí, vybavenia a zariadení pre lode vnútrozemskej plavby, osobitné ustanovenia týkajúce sa konkrétnych kategórií lodí, napríklad osobných lodí, tlačených konvojov alebo kontajnerových lodí, ustanovenia týkajúce sa identifikácie lode, vzoru osvedčení a registra, prechodné ustanovenia, ako aj pokyny na uplatňovanie technickej normy.

               Prvé znenie normy ES-TRIN (ES-TRIN 2015) prijal CESNI na svojom zasadnutí 26. novembra 2015.

               Norma ES-TRIN sa pravidelne aktualizuje zohľadňujúc činnosť pracovných skupín CESNI.

               Pravidelná aktualizácia normy ES-TRIN je potrebná na:

               zachovanie vysokej úrovne bezpečnosti vnútrozemskej plavby,

               sledovanie technického vývoja (napr. kormidlovne, navigačných zariadení),

               zabezpečenie jej zlučiteľnosti s právnym rámcom EÚ (napr. s nariadením týkajúcim sa necestných pojazdných strojov).

               Aktualizované znenie normy ES-TRIN (ES-TRIN 2017/1) prijal CESNI na svojom zasadnutí 6. júla 2017. Táto verzia obsahuje rôzne zmeny, najmä pokiaľ ide o tieto oblasti:

               výškovo nastaviteľná kormidlovňa,

               aktualizácia odkazu na rôzne medzinárodné normy,

               emisie plynných a pevných znečisťujúcich látok z motorov,

               požiadavky na tradičné plavidlá,

               elektrické zariadenie a vybavenie,

               protipožiarne systémy,

               štítok výrobcu pre žeriavy,

               aktualizácia ustanovení o navigačných a informačných zariadeniach,

               opravy prechodných ustanovení týkajúcich sa typovo schválených zariadení.

               1.3. Súlad medzi právnymi režimami týkajúcimi sa technických požiadaviek

               V smernici Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES, sa uvádza priamy odkaz na normu ES-TRIN.

               S cieľom zabezpečiť súlad medzi dvoma existujúcimi právnymi režimami týkajúcimi sa technických požiadaviek na lode vnútrozemskej plavby (Rýn a EÚ) je nevyhnutné stanoviť rovnaké normy. Právo EÚ aj nariadenia CCNR budú odkazovať na normy zavedené výborom CESNI, a to na normu ES-TRIN 2017/1 od 7. októbra 2018 (konečný termín na transpozíciu smernice (EÚ) 2016/1629 a dátum začatia uplatňovania ES-TRIN 2017/1).

               Právo EÚ a regulačný režim CCNR pre lode vnútrozemskej plavby budú v plnej miere zosúladené od 7. októbra 2018.

               Okrem zmien prílohy II (odkaz na normu ES-TRIN 2017/1) sú na zachovanie súladu medzi smernicou 2016/1629 a normou ES-TRIN 2017/1 potrebné aj zmeny prílohy III a V.

               2.KONZULTÁCIE PRED PRIJATÍM AKTU

               V súlade s článkom 32 smernice (EÚ) 2016/1629 sa Komisia pred prijatím delegovaného aktu poradí s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode o lepšej tvorbe práva z 13. apríla 2016. Návrh delegovaného aktu by sa mal predložiť na zasadnutí expertnej skupiny Komisie pre technické požiadavky na lode vnútrozemskej plavby. Zasadnutie sa konalo 13. októbra 2017.

               Okrem toho, v záujme informovania čo najširšej skupiny odborníkov a zabezpečenia súladu medzi činnosťami výboru CESNI a právnym rámcom EÚ prezentovala Európska komisia návrh delegovaného aktu na zasadnutí pracovnej skupiny CESNI/PT, ktoré sa uskutočnilo 27. a 28. septembra 2017.

               3.PRÁVNE PRVKY DELEGOVANÉHO AKTU

               3.1. Aktualizácia odkazu na ES-TRIN

               V prílohe II k smernici (EÚ) 2016/1629 sa priamo odkazuje na normu ES-TRIN 2015/1, pokiaľ ide o technické požiadavky platné pre plavidlá. V súlade s článkom 31 ods. 1 tejto smernice je Komisia splnomocnená aktualizovať uvedený odkaz uvedením najnovšej verzie normy ES-TRIN a stanoviť dátum jej uplatňovania. Vzhľadom na zverejnenie normy ES-TRIN 2017/1 ako najnovšej verzie ES-TRIN sa návrhom delegovaného aktu zabezpečia príslušné aktualizácie. Dátumom uplatňovania je 7. október 2018.

               3.2. Procedurálne ustanovenia pre tradičné plavidlá

               Norma ES-TRIN 2017/1 obsahuje osobitné ustanovenia pre tradičné plavidlá. Na zachovanie súladu medzi požiadavkami smernice (EÚ) 2016/1629 a normou ES-TRIN, ako aj na zefektívnenie procedurálnych ustanovení je nevyhnutné zmeniť prílohu V k smernici týkajúcu sa podrobných procedurálnych ustanovení. V článku 2.01 ods. 2 prílohy V sa stanovuje zloženie orgánov vykonávajúcich prehliadku. V súlade s normou ES-TRIN 2017/1 je na získanie osvedčenia pre tradičné plavidlá potrebné, aby prehliadku vykonal odborník, ktorý má osobitné znalosti o požiadavkách na tradičné plavidlá. Odborník na tradičné plavidlá sa v norme ES-TRIN 2017/1 vymedzuje takto: „Osoba vymenovaná príslušným orgánom alebo oprávnenou inštitúciou členského štátu, ktorá má osobitné znalosti v oblasti tradičných plavidiel vďaka jej odbornej príprave a skúsenostiam v danom odbore a ktorá je oboznámená s príslušnými technickými požiadavkami a pravidlami, a to aj z časového obdobia tradičných plavidiel.“. Tento odborník musí byť súčasťou orgánu vykonávajúceho prehliadku.

               V súlade s článkom 31 ods. 4 smernice je Komisia splnomocnená prijímať delegované akty týkajúce sa prispôsobenia prílohy V na účely aktualizácie a zefektívnenia správnych opatrení. Návrhom delegovaného aktu sa zabezpečí prispôsobenie článku 2.01 ods. 2 prílohy V k smernici (EÚ) 2016/1629 tak, aby spĺňal ustanovenia normy ES-TRIN 2017/1.

               3.3. Vysvetlivky k zoznamu možných dodatočných technických požiadaviek pre plavidlá na vnútrozemských vodných cestách v zóne 1, 2 a neprepojených vnútrozemských vodných cestách v zóne 3

               Príloha III k smernici (EÚ) 2016/1629 obsahuje reštriktívny zoznam okruhov pre vnútroštátne požiadavky, ktoré môžu členské štáty prijať podľa článku 23 ods. 1 a 2 tejto smernice.

               V súlade s článkom 31 ods. 3 smernice (EÚ) 2016/1629 je Komisia splnomocnená prijímať delegované akty týkajúce sa prispôsobenia príloh III a IV vedeckému a technickému pokroku.

               Bod 2 prílohy III k smernici (EÚ) 2016/1629 by sa mal aktualizovať tak, aby sa zvýšil súlad s ustanoveniami normy ES-TRIN. Tento bod 2 sa vzťahuje na ustanovenia o „pevnosti“ aj „stabilite“, analogicky k článku 3.02 normy ES-TRIN. Súčasný názov bodu 2 nezodpovedá presne obsahu zarážok. Návrhom delegovaného aktu sa zabezpečia príslušné úpravy.

               V júli 2017 skupina uznaných klasifikačných spoločností pre vnútrozemskú plavbu (GERC) upozornila na možnosť zlepšiť zoznam uvedený v prílohe III k smernici (EÚ) 2016/1629.

               V prílohe sú uvedené okruhy, v ktorých možno prijať dodatočné technické požiadavky pre plavidlá na vnútrozemských vodných cestách v zóne 1, 2 a neprepojených vnútrozemských vodných cestách v zóne 3.

               Tento zoznam je taxatívny a neobsahuje okruhy pre strojové zariadenia.

               Pri plavbe v zónach 1 a 2 sa zdá rozumné žiadať o posilnenie konštrukcie trupu, aby odolal vlnám do určitej výšky [bod 2 prílohy III k smernici (EÚ) 2016/1629]. Príslušné okruhy možných technických požiadaviek pre strojové zariadenia na prevádzku v týchto plavebných zónach, ktorými by sa zabezpečil najmä spoľahlivý pohon plavidla, sa neplánujú.

               Článkom 8.01 ods. 1 normy ES-TRIN sa nestanovujú konkrétne požiadavky na strojové zariadenia a vyžaduje sa ním len to, aby stroje a ich príslušenstvo boli navrhnuté, zostrojené a nainštalované v súlade s najlepšími postupmi.

               Doplnením bodu „8. Stroje“ do prílohy III k smernici (EÚ) 2016/1629 sa umožní, aby si členské štáty na účely bezpečnosti schválili doplňujúce vnútroštátne ustanovenia.

               Delegovaným aktom sa zabezpečia príslušné úpravy.

               Vplyvy navrhovaných zmien prílohy III k smernici (EÚ) 2016/1629 sú veľmi obmedzené, pretože tieto zmeny si nebudú vyžadovať žiadne úpravy platných zákonov jednotlivých štátov. Naopak, zvýši sa nimi právna istota a možnosti na zaistenie bezpečnosti v zónach 1 a 2.

               DELEGOVANÁ SMERNICA KOMISIE (EÚ) …/…

               z 18. 4. 2018,

               ktorou sa menia prílohy II, III a V k smernici Európskeho parlamentu a Rady (EÚ) 2016/1629, ktorou sa stanovujú technické požiadavky na lode vnútrozemskej plavby

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES
                  1
               , a najmä na jej článok 31 ods. 1, 3 a 4,

               keďže:

               (1)Smernicou Európskeho parlamentu a Rady (EÚ) 2016/1629 sa zrušuje smernica Európskeho parlamentu a Rady 2006/87/ES
                  2
                s účinnosťou od 7. októbra 2018. V prílohe II k smernici (EÚ) 2016/1629 sa uvádza, že technické požiadavky platné pre plavidlá sú požiadavky stanovené v norme ES-TRIN 2015/1.

               (2)Opatrenia Únie v odvetví vnútrozemskej plavby by mali byť zamerané na zabezpečenie jednotnosti pri tvorbe technických požiadaviek na lode vnútrozemskej plavby uplatňovaných v Únii.

               (3)Európsky výbor pre vypracovanie noriem v oblasti vnútrozemskej plavby (CESNI) bol vytvorený 3. júna 2015 v rámci Ústrednej komisie pre plavbu na Rýne (CCNR) s cieľom vypracovať technické normy pre vnútrozemské vodné cesty v rôznych oblastiach, najmä pokiaľ ide o plavidlá, informačné technológie a posádku.

               (4)CESNI na svojom zasadnutí 6. júla 2017 prijal európsku normu stanovujúcu technické požiadavky na lode vnútrozemskej plavby, normu ES-TRIN 2017/1
                  3
               .

               (5)Stanovujú sa ňou jednotné technické požiadavky potrebné na zaistenie bezpečnosti lodí vnútrozemskej plavby. Norma obsahuje ustanovenia týkajúce sa stavby lodí, vybavenia a zariadení pre lode vnútrozemskej plavby, osobitné ustanovenia týkajúce sa konkrétnych kategórií lodí, napríklad osobných lodí, tlačených konvojov alebo kontajnerových lodí, ustanovenia týkajúce sa zariadenia s automatickým identifikačným systémom, ustanovenia týkajúce sa identifikácie plavidla, vzoru osvedčení a registra, prechodné ustanovenia, ako aj pokyny na uplatňovanie technickej normy.

               (6)CCNR zmení svoj legislatívny rámec, teda nariadenia o prehliadkach plavidiel na Rýne tak, aby obsahovali odkaz na túto novú normu a zabezpečí, aby sa táto norma stala povinnou v rámci uplatňovania revidovaného dohovoru pre plavbu na Rýne.

               (7)Smernica Európskeho parlamentu a Rady (EÚ) 2016/1629 by sa preto mala zodpovedajúcim spôsobom zmeniť.

               (8)V záujme súdržnosti by sa tieto zmenené ustanovenia mali transponovať a uplatňovať od rovnakého dátumu, ako sa pôvodne stanovilo v prípade transpozície a uplatňovania smernice (EÚ) 2016/1629,

               PRIJALA TÚTO SMERNICU:

               Článok 1

               Smernica (EÚ) 2016/1629 sa mení takto:

               1.Príloha II sa nahrádza textom uvedeným v prílohe I k tejto smernici;

               2.príloha III sa mení v súlade s prílohou II k tejto smernici;

               3.príloha V sa mení v súlade s prílohou III k tejto smernici.

               Článok 2

               1.Členské štáty uvedú do platnosti zákony, iné predpisy a správne opatrenia, ktoré sú potrebné na dosiahnutie súladu s touto smernicou najneskôr do 7. októbra 2018 a ktoré sa budú uplatňovať od tohto dátumu. Komisii bezodkladne oznámia znenie týchto ustanovení.

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 18. 4. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 252, 16.9.2016, s. 118.

                     (2)

                        Smernica Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (Ú. v. EÚ L 389, 30.12.2006, s. 1).

                     (3)

                        Uznesenie CESNI 2017-II-1.

    ---documentbreak---

               PRÍLOHA I

               „PRÍLOHA II

               MINIMÁLNE TECHNICKÉ POŽIADAVKY PLATNÉ PRE PLAVIDLÁ NA VNÚTROZEMSKÝCH VODNÝCH CESTÁCH V ZÓNACH 1, 2, 3 A 4

               Technickými požiadavkami platnými pre plavidlá sú požiadavky stanovené v norme ES-TRIN 2017/1.“.

               PRÍLOHA II

               Príloha III k smernici (EÚ) 2016/1629 sa mení takto:

               1. Bod 2 sa nahrádza takto:

               „2. Pevnosť a stabilita

               — posilnenie a stabilita konštrukcie

               — osvedčenie/potvrdenie od uznanej klasifikačnej spoločnosti“;

               2. Dopĺňa sa tento bod 8:

               „8. Stroje

               –kormidlové systémy

               –vrtuľové hriadele a príslušenstvo

               –hnacie motory, spojovacie zariadenia a príslušenstvo

               –prítomnosť čelného propulzora

               –drenážna sústava a hasiace zariadenia

               –núdzové zdroje energie a elektrické zariadenia

               –osvedčenie/potvrdenie od uznanej klasifikačnej spoločnosti“.

               PRÍLOHA III

               V prílohe V k smernici (EÚ) 2016/1629 sa článok 2.01 bod 2 mení takto:

               1. Písmeno c) sa nahrádza takto:

               „c) odborník na nautiku – držiteľ kapitánskeho preukazu na vnútrozemské vodné cesty, ktorý držiteľa oprávňuje viesť loď, ktorá má byť podrobená prehliadke;“;

               2. dopĺňa sa toto písmeno d):

               „d) odborník na tradičné plavidlá a na vykonávanie prehliadok tradičných plavidiel.“.


title: DELEGOVANÁ SMERNICA KOMISIE (EÚ) …/… ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako aktivátora vo fluorescenčnom prachu výbojok obsahujúcich fosfory

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o výnimku na špecifické použitia olova.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach, ako sa stanovuje v jej článku 4. Smernica nadobudla účinnosť 21. júla 2011.

               Obmedzované látky sú uvedené v prílohe II k smernici RoHS 2. Kým obmedzenie používania olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už platí k dnešnému dňu, obmedzenie používania bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019 alebo neskôr. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, predĺženie platnosti, zmena a odňatie výnimiek). Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006
                  2
                a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické použitia prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie platnosti alebo odňatie výnimky.

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia v súlade s ustanoveniami článku 5 ods. 3 a prílohy V dostala viacero žiadostí
                  3
                od hospodárskych subjektov o udelenie nových výnimiek i predĺženie platnosti existujúcich.

               V súčasnej výnimke 18 b) v prílohe III sa povoľuje používanie olova ako aktivátora vo fluorescenčnom prachu (olovo max. 1 hmotnostné percento) vo výbojkách, ak sa používajú ako opaľovacie žiariče obsahujúce fosfory, ako napríklad BSP (BaSi2O5:Pb). V decembri 2014 a januári 2015 boli Komisii doručené dve žiadosti o predĺženie platnosti tejto výnimky. Hoci výnimka 18 b) mala v prípade kategórií 1 až 7 a kategórie 10
                  4
                vypršať 21. júla 2016, v súlade s požiadavkami smernice RoHS (článok 5 ods. 5 druhý pododsek) sa uplatňuje naďalej, až kým Komisia neprijme rozhodnutie o žiadosti o predĺženie platnosti. Komisia okrem toho v januári 2015 dostala žiadosť č. 2015-3 o novú výnimku, ktorá by sa mala doplniť do prílohy IV pre výbojky, ak sa používajú ako fototerapeutické lampy obsahujúce fosfory. Keďže z posúdenia vyplynulo, že je mechanicky možné namontovať žiarivku určenú na lekárske použitie do opaľovacích zariadení a naopak, rozhodlo sa, že sa tieto žiadosti o výnimku budú posudzovať spoločne ako výnimka 18 b).

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená internetová konzultácia
                  5
                so zainteresovanými stranami v trvaní ôsmich týždňov. V rámci konzultácie so zainteresovanými stranami bol doručený jeden príspevok.

               Záverečná správa obsahujúca posúdenie žiadosti bola uverejnená
                  6
                a zainteresované strany o nej boli upovedomené.

               Komisia následne počas stretnutia expertov 15. decembra 2016 uskutočnila so skupinou expertov z členských štátov pre delegované akty podľa smernice RoHS 2 konzultácie, ktorých súčasťou boli aj prezentácie žiadateľov a najviac dotknutých zainteresovaných strán. Experti súhlasili s návrhom, ktorý predložila Komisia, pričom veľká väčšina členov bola neprítomná alebo sa zdržala hlasovania. V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, aby sa získala spätná väzba verejnosti. Boli doručené dve pripomienky, ktoré sa týkali kategórií vzťahujúcich sa na znenie návrhu delegovanej smernice. Pripomienky sa zohľadnili a návrh delegovanej smernice sa zodpovedajúcim spôsobom zmenil. Po tejto zmene nasledovalo ďalšie obdobie štyroch týždňov na získanie spätnej väzby verejnosti, počas ktorého boli doručené štyri pripomienky, pričom všetky z nich podporili návrh delegovanej smernice a v jednej z nich sa žiadalo o okamžitú uplatniteľnosť a dlhšie obdobie platnosti. Boli vykonané všetky potrebné opatrenia týkajúce sa výnimiek z obmedzenia používania látok podľa článku 5 ods. 3 až 7
                  7
               . Všetky činnosti boli oznámené Rade aj Európskemu parlamentu.

               V záverečnej správe sa poukázalo najmä na tieto technické informácie a posúdenie:

               ·Dikremičitan bárnatý je schopný fluoreskovať, iba ak je aktivovaný olovom vo fluorescenčnom prachu. Premieňa radiáciu s vlnovou dĺžkou 254 nm na požadované UV žiarenie (290 nm – 400 nm) a používa sa vo viac ako 95 % nízkotlakových ortuťových výbojok určených do vnútorných priestorov na opaľovanie a na určité lekárske použitia. Zabezpečuje intenzitu UV žiarenia s vlnovou dĺžkou 350 nm, ktorá je potrebná na vyvolanie pigmentácie pokožky (výsledok opaľovania).

               ·V EÚ sa opaľovacie zariadenia prísne regulujú a všetky možné alternatívy k olovu by museli spĺňať kritériá týkajúce sa spoľahlivosti, bezpečnosti a ochrany zdravia. V súčasnosti nie sú dostupné žiadne takéto alternatívy, takže náhrada olova zatiaľ nie je vedecky ani technicky uskutočniteľná.

               Z výsledkov hodnotenia v prípade kategórií 1 až 7 a kategórie 10 vyplýva, že touto osobitnou výnimkou sa v súlade s článkom 5 smernice 2011/65/EÚ neoslabuje ochrana životného prostredia a zdravia stanovená v nariadení (ES) č. 1907/2006 (REACH). Žiadosť o výnimku okrem toho spĺňa aspoň jedno z príslušných kritérií uvedených v článku 5 ods. 1 písm. a) týkajúcich sa položky 18 b) v prílohe III. Keďže v prípade predmetných použití v súčasnosti nie sú dostupné dostatočne spoľahlivé alternatívy, ani nie je pravdepodobné, že sa takéto alternatívy v blízkej budúcnosti objavia na trhu, je udelenie výnimky do 21. júla 2021 odôvodnené. Spoľahlivé náhrady zatiaľ nie sú dostupné, a preto sa za toto obdobie nepredpokladajú žiadne negatívne sociálno-ekonomické vplyvy nahradzovania. Obdobie platnosti udelenej výnimky by takisto nemalo mať negatívny vplyv na inovácie. Vzhľadom na požiadavku č. 2015-3 a skutočnosť, že je mechanicky možné namontovať žiarivku určenú na lekárske použitie alebo na opaľovanie do rovnakého svietidla alebo zariadenia, sa okrem toho k výnimke 18 b) má doplniť nová podpoložka špecifická pre lekárske použitia (s výnimkou tých, na ktoré sa vzťahuje bod 34 prílohy IV).

               Pre kategórie iné ako kategórie 1 až 7 a kategória 10 sa platnosť existujúcej výnimky stanovená v článku 5 ods. 2 nemení.

               3.PRÁVNE PRVKY DELEGOVANÉHO AKTU

               V delegovanej smernici sa udeľuje výnimka z obmedzení podľa článku 4 ods. 1 v prípade používania olova na špecifické použitia, ktorá sa má uviesť v prílohe III k smernici 2011/65/EÚ.

               Nástrojom je podľa smernice 2011/65/EÚ delegovaná smernica, ktorá spĺňa najmä príslušné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a aproximovať ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia látok, ktorých používanie je inak zakázané.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 16. 11. 2018,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako aktivátora vo fluorescenčnom prachu výbojok obsahujúcich fosfory

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  8
               , a najmä na jej článok 5 ods. 1 písm. a),

               keďže:

               (1)
                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali určité nebezpečné látky vymenované v prílohe II k uvedenej smernici. Táto povinnosť sa nevzťahuje na použitia uvedené v prílohe III k smernici 2011/65/EÚ.

               (2)
                     Jednotlivé kategórie elektrických a elektronických zariadení, na ktoré sa uplatňuje smernica 2011/65/EÚ, sú vymenované v prílohe I k uvedenej smernici.

               (3)
                     Olovo je obmedzovanou látkou uvedenou v prílohe II k smernici 2011/65/EÚ. Používanie olova ako aktivátora vo fluorescenčnom prachu (olovo max. 1 hmotnostné percento) vo výbojkách, ak sa používajú ako opaľovacie žiariče obsahujúce fosfory, ako napríklad BSP (BaSi2O5:Pb), však bolo vyňaté z obmedzovania látok a v súčasnosti je uvedené v položke 18 b) v prílohe III k uvedenej smernici. V prípade kategórií 1 až 7 a kategórie 10 bol pôvodný dátum uplynutia platnosti predmetnej výnimky 21. júla 2016, v súlade s článkom 5 ods. 2 druhým pododsekom uvedenej smernice.

               (4)
                     Komisia dostala v súlade s článkom 5 ods. 5 prvým pododsekom smernice 2011/65/EÚ žiadosť o predĺženie platnosti predmetnej výnimky pred 21. januárom 2015. Daná výnimka platí až do prijatia rozhodnutia o tejto žiadosti v súlade s druhým pododsekom uvedeného článku.

               (5)
                     Komisia okrem toho v januári 2015 dostala žiadosť č. 2015-3 o novú výnimku, ktorá by sa mala doplniť do prílohy IV pre výbojky, ak sa používajú ako fototerapeutické lampy (zdravotnícke vybavenie) obsahujúce fosfory. Keďže z posúdenia vyplynulo, že je mechanicky možné namontovať žiarivku určenú na lekárske použitie do opaľovacích zariadení a naopak, rozhodlo sa, že sa tieto žiadosti o výnimku budú posudzovať spoločne v rámci položky 18 b) v prílohe III.

               (6)
                     Dikremičitan bárnatý je schopný fluoreskovať, iba ak je aktivovaný olovom vo fluorescenčnom prachu. Premieňa radiáciu s vlnovou dĺžkou 254 nm na požadované UV žiarenie (290 nm – 400 nm) a používa sa vo viac ako 95 % nízkotlakových ortuťových výbojok určených do vnútorných priestorov na opaľovanie a na určité lekárske použitia. Zabezpečuje intenzitu UV žiarenia s vlnovou dĺžkou 350 nm, ktorá je potrebná na vyvolanie pigmentácie pokožky.

               (7)
                     V Únii sa opaľovacie zariadenia prísne regulujú a všetky možné alternatívy k olovu by museli spĺňať kritériá týkajúce sa spoľahlivosti, bezpečnosti a ochrany zdravia. V súčasnosti nie sú dostupné žiadne takéto alternatívy.

               (8)
                     Vzhľadom na nedostatok spoľahlivých náhrad sú nahradenie alebo eliminácia olova v prípade určitých výbojok obsahujúcich fosfory z vedeckého a technického hľadiska ešte stále neuskutočniteľné. Táto výnimka je v súlade s nariadením Európskeho parlamentu a Rady (ES) č. 1907/2006
                  9
               , a teda sa ňou neoslabuje ochrana životného prostredia a zdravia stanovená v uvedenom nariadení. Platnosť výnimky na používanie olova ako aktivátora vo fluorescenčnom prachu (olovo max. 1 hmotnostné percento) vo výbojkách, ak sa používajú ako opaľovacie žiariče obsahujúce fosfory, by sa preto mala predĺžiť.

               (9)
                     V prípade predmetných použití v súčasnosti nie sú na trhu dostupné dostatočne spoľahlivé alternatívy, a preto by sa platnosť výnimky v prípade kategórií 1 až 7 a kategórie 10 z prílohy I k smernici 2011/65/EÚ mala predĺžiť na obdobie maximálne piatich rokov do 21. júla 2021. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie uvedenej výnimky malo negatívny vplyv na inováciu.

               (10)
                     Pre kategórie iné ako 1 až 7 a 10 z prílohy I k smernici 2011/65/EÚ zostáva existujúca výnimka platná počas období stanovených v článku 5 ods. 2 druhom pododseku smernice 2011/65/EÚ. Z dôvodu právnej zrozumiteľnosti by sa dátumy uplynutia platnosti mali stanoviť v prílohe III k uvedenej smernici.

               (11)
                     Vzhľadom na požiadavku č. 2015-3 a skutočnosť, že je mechanicky možné namontovať žiarivku určenú na lekárske použitie do opaľovacieho zariadenia alebo naopak, by sa do prílohy III k smernici 2011/65/EÚ mala doplniť nová podpoložka 18 b) I špecifická pre lekárske použitia, s výnimkou tých, na ktoré sa vzťahuje bod 34 prílohy IV k smernici 2011/65/EÚ. Táto podpoložka by sa mala vzťahovať na kategórie 5 a 8 a mala by platiť do 21. júla 2021.

               (12)
                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [posledného dňa 12. mesiaca od dátumu nadobudnutia účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia uplatňujú od [posledného dňa 12. mesiaca od dátumu nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 16. 11. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam sa nachádza na
                  http://ec.europa.eu/environment/waste/rohs_eee/adaptation_en.htm.

                     (4)

                        Ide konkrétne o tieto kategórie: 1. Veľké domáce spotrebiče; 2. Malé domáce spotrebiče; 3. IT a telekomunikačné zariadenia; 4. Spotrebná elektronika; 5. Osvetľovacie zariadenia; 6. Elektrické a elektronické náradie; 7. Hračky, zariadenia určené na športové a rekreačné účely; 10. Predajné automaty. Zoznam kategórií EEZ je uvedený v prílohe I k smernici RoHS.

                     (5)

                  Konzultačné obdobie
                  : od 21. 8. 2015 do 16. 10. 2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.

                     (7)

                        Zoznam požadovaných administratívnych krokov je dostupný na
                  webovom sídle Komisie
                  . Aktuálny procedurálny stav každého návrhu delegovaného aktu sa dá zistiť v Medziinštitucionálnom registri delegovaných aktov na
                  https://webgate.ec.europa.eu/regdel/#/home
                  .

                     (8)

                        Ú. v. EÚ L 174, 1.7.2011, s. 88.

                     (9)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               V prílohe III sa záznam 18 b) nahrádza takto:

                        „18 b)

                        Olovo ako aktivátor vo fluorescenčnom prachu (olovo max. 1 hmotnostné percento) vo výbojkách, ak sa používajú ako opaľovacie žiariče obsahujúce fosfory, ako napríklad BSP (BaSi2O5:Pb)

                        Platí do:

                        -21. júla 2021 v prípade kategórií 1 až 7 a 10,

                        -21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                        -21. júla 2023 v prípade kategórie 8, diagnostické zdravotnícke pomôcky in vitro,

                        -21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                        18 b) I

                        Olovo ako aktivátor vo fluorescenčnom prachu (olovo max. 1 hmotnostné percento) vo výbojkách obsahujúcich fosfory, ako napríklad BSP (BaSi2O5:Pb), ak sa používajú v zdravotníckom fototerapeutickom vybavení

                        Týka sa kategórií 5 a 8 s výnimkou použití, na ktoré sa vzťahuje položka 34 prílohy IV, a platí do 21. júla 2021.“


title: VYKONÁVACIA SMERNICA KOMISIE (EÚ) …/… ktorou sa mení zoznam rodov a druhov uvedený v článku 2 ods. 1 písm. b) smernice Rady 2002/55/ES, v prílohe II k smernici Rady 2008/72/ES a v prílohe k smernici Komisie 93/61/EHS

text:
               VYKONÁVACIA SMERNICA KOMISIE (EÚ) …/…

               z 17. 6. 2019,

               ktorou sa mení zoznam rodov a druhov uvedený v článku 2 ods. 1 písm. b) smernice Rady 2002/55/ES, v prílohe II k smernici Rady 2008/72/ES a v prílohe k smernici Komisie 93/61/EHS

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Rady 2002/55/ES z 13. júna 2002 o obchodovaní s osivom zelenín
                  1
               , a najmä na jej článok 2 ods. 2,

               so zreteľom na smernicu Rady 2008/72/ES z 15. júla 2008 o uvádzaní množiteľského a sadivového zeleninového materiálu iného ako osivo na trh
                  2
               , a najmä na jej článok 1 ods. 3 a článok 22,

               so zreteľom na smernicu Komisie 93/61/EHS z 2. júla 1993 stanovujúcu programy určujúce podmienky, ktoré musí spĺňať množiteľský a sadivový materiál zeleniny, iný ako osivá, podľa smernice Rady (EHS) č. 92/33
                  3
               , a najmä na jej článok 1,

               keďže:

               (1)V smerniciach Rady 2002/55/ES a 2008/72/ES sú druhy, na ktoré sa ich ustanovenia vzťahujú, zoradené do tabuľky s dvomi stĺpcami. V jednom sa uvádza vedecké meno druhu a v druhom jeden či viac bežných názvov jednotlivých druhov.

               (2)Niektoré odrody druhov zeleniny sú priradené k druhom uvedeným pod ich vedeckým menom a nie k druhom odrôd označeným bežnými názvami. Preto by sa malo určiť, či daná odroda patrí do rozsahu pôsobnosti smerníc 2002/55/ES a 2008/72/ES.

               (3)V danej špecifikácii by sa malo zohľadniť to, že niektoré odrody určitých druhov zeleniny sú bežne uvádzané na trh Únie a na iné sa vzťahujú vnútroštátne, prípadne regionálne obmedzenia uvádzania na trh. Preto nie je vhodné zahrnúť všetky odrody daných druhov zeleniny. Z tohto dôvodu treba spresniť, pri ktorých druhoch sa majú uvádzať všetky odrody, a pri ktorých naopak iba niektoré z nich.

               (4)Medzinárodným kódom nomenklatúry pestovaných rastlín (ICNCP) sa zaviedla formálna kategória „skupín“, v ktorých sú klasifikované jednotlivé odrody pestovaných druhov. Kategória „skupina“ je vhodným nástrojom na zatriedenie odrôd patriacich k určitým druhom, na ktoré sa vzťahujú smernice 2002/55/ES a 2008/72/ES.

               (5)Ak sa má určiť, či sa pri daných druhoch zeleniny majú uvádzať všetky odrody alebo len určitá skupina odrôd, mali by sa tabuľky druhov uvedené v smerniciach 2002/55/ES a 2008/72/ES zmeniť. Príslušné botanické názvy druhov zeleniny a názvy skupín, do ktorých patria, by sa mali uvádzať hierarchicky tak, aby sa vylúčila akákoľvek nejednoznačnosť, pokiaľ ide o množstvo odrôd daných druhov.

               (6)Použitím medzi- a vnútroduhovej hybridizácie odrôd môže dôjsť k tomu, že niektoré odrody druhov zeleniny nebudú zaradené do niektorého z uvádzaných druhov či skupiny. Ak sa na tieto druhy odrôd majú vzťahovať ustanovenia smernice 2002/55/ES, mal by zoznam druhov obsahovať ich vzájomné hybridy, ako aj skupiny uvedené na zozname v článku 2 ods. 1 písm. b) danej smernice.

               (7)Skupiny uvedené na zozname v článku 2 ods. 1 písm. b) smernice 2002/55/ES by mali byť v prípade potreby zohľadnené aj v zoznamoch v bode 3 písm. a) prílohy II a v bode 2 prílohy III k danej smernici.

               (8)Smernica 2002/55/ES, smernica 2008/72/ES a smernica 93/61/EHS by sa preto mali zodpovedajúcim spôsobom zmeniť.

               (9)Smernicou Komisie 93/61/EHS sa navyše vykonáva článok 4 smernice Rady 92/33/ES, ktorý bol zrušený a nahradený článkom 4 smernice Rady 2008/72/ES. V prílohe k smernici 93/61/EHS je stanovený program s podmienkami, ktoré musí spĺňať množiteľský materiál zelenín uvádzaných druhov, ako aj škodlivé organizmy, ktoré môžu ovplyvniť ich kvalitu.

               (10)Botanické názvy určitých druhov v smernici 93/61/EHS by sa mali aktualizovať v súlade s vývojom vedeckých poznatkov v rámci aktualizácie príslušného programu.

               (11)Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

               Článok 1
               Zmeny v smernici 2002/55/ES

               Smernica 2002/55/ES sa mení podľa časti A prílohy k tejto smernici.

               Článok 2
               Zmeny v smernici 2008/72/ES

               Príloha II k smernici 2008/72/ES sa nahrádza znením uvedeným v časti B prílohy k tejto smernici.

               Článok 3
               Zmeny v smernici 93/61/EHS

               Príloha k smernici 93/61/EHS sa mení v súlade s časťou C prílohy k tejto smernici.

               Článok 4
               Transpozícia

               Členské štáty prijmú a uverejnia do 30. júna 2020 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto opatrení.

               Tieto ustanovenia uplatňujú od 1. júla 2020.

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               Článok 5
               Nadobudnutie účinnosti

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 6
               Adresáti

               Táto smernica je určená členským štátom.

               V Bruseli 17. 6. 2019

                     Za Komisiu

                     predseda

                     Jean-Claude JUNCKER

                     (1)

                        Ú. v. ES L 193, 20.7.2002, s. 33.

                     (2)

                        Ú. v. EÚ L 205, 1.8.2008, s. 28.

                     (3)

                        Smernica Komisie 93/61/EHS z 2. júla 1993 stanovujúca programy určujúce podmienky, ktoré musí spĺňať množiteľský a sadivový materiál zeleniny, iný ako osivá, podľa smernice Rady (EHS) č. 92/33 (Ú. v. ES L 250, 7.10.1993, s. 19).

    ---documentbreak---

               SK

               PRÍLOHA

               Časť A

               Smernica 2002/55/ES sa mení takto:

               1. V článku 2 ods. 1 sa písmeno b) nahrádza takto:

               „Allium cepa L.

               – skupina Cepa (cibuľa, cibuľa kuchynská nakopená)

               – skupina Aggregatum (šalotka)

               Allium fistulosum L. (cesnak zimný)

               – všetky odrody

               Allium porrum L. (pór)

               – všetky odrody

               Allium sativum L. (cesnak)

               – všetky odrody

               Allium schoenoprasum L. (cesnak pažítkový)

               – všetky odrody

               Anthriscus cerefolium (L.) Hoffm. (trebuľka voňavá)

               – všetky odrody

               Apium graveolens L.

               – skupina zelery

               – skupina zelerovité

               Asparagus officinalis L. (špargľa)

               – všetky odrody

               Beta vulgaris L.

               – skupina repy obyčajné (cvikla vrátane repy cheltenhamskej)

               – skupina repy listové (repa obyčajná pravá špenátová alebo zeleninová – mangold)

               Brassica oleracea L.

               – skupina Kale

               – skupina karfioly

               – skupina Capitata (červená a biela kapusta)

               – skupina kely ružičkové

               – skupina kaleráby

               – skupina kely hlávkové

               – skupina brokolice (kapusta obyčajná špargľová)

               – skupina kapusty listové

               – skupina Tronchuda (kapusta bezhlávková)

               Brassica oleracea L.

               – skupina kapusty čínske

               – skupina okrúhlice

               Capsicum annuum L. (paprika ročná štipľavá alebo sladká)

               – všetky odrody

               Cichorium endivia L. (čakanka)

               – všetky odrody

               Cichorium intybus L.

               – skupina čakanky obyčajné

               – skupina čakanky obyčajné siate listové (šalátové)

               – skupina čakanky obyčajné siate cigóriové (priemyselné)

               Citrullus lanatus (Thunb.) Matsum. et Nakai (dyňa červená)

               – všetky odrody

               Cucumis melo L. (uhorka žltá)

               – všetky odrody

               Cucumis sativus L.

               – skupina uhorky

               – skupina uhorky nakladačky

               Cucurbita maxima Duchesne (tekvica)

               – všetky odrody

               Cucurbita pepo L. (tekvica obyčajná vrátane tekvice veľkoplodej a patizónu alebo cukety vrátane patizónov nezrelých)

               – všetky odrody

               Cynara cardunculus L.

               – skupina artičoky zeleninové

               – skupina artičoky kardové

               Daucus carota L. (mrkva a mrkva kŕmna)

               – všetky odrody

               Foeniculum vulgare Mill. (fenikel)

               – skupina Azoricum

               Lactuca sativa L. (šalát)

               – všetky odrody

               Solanum lycopersicum L. (rajčiak jedlý)

               – všetky odrody

               Petroselinum crispum (Mill.) Nyman ex A. W. Hill

               – skupina petržlenové vňate

               – skupina korene petržlenu

               Phaseolus coccineus L. (fazuľa šarlátová)

               – všetky odrody

               Phaseolus vulgaris L.

               – skupina fazule záhradné kríčkovité

               – skupina fazule záhradné tyčové

               Pisum sativum L.

               – skupina hrachy siate pravé lúskavé

               – skupina hrachy siate stržňové

               – skupina hrachy siate cukrové

               Raphanus sativus L.

               – skupina reďkvi siate

               – skupina reďkvi siate čierne

               Rheum rhabarbarum L. (rebarbora)

               – všetky odrody

               Scorzonera hispanica L. (hadomor španielsky)

               – všetky odrody

               Solanum melongena L. (baklažán)

               – všetky odrody

               Spinacia oleracea L. (špenát)

               – všetky odrody

               Valerianella locusta (L.) Laterr. (valeriánka poľná)

               – všetky odrody

               Vicia faba L. (bôb obyčajný)

               – všetky odrody

               Zea mays L.

               – skupina kukurice sladké

               – skupina kukurice pukancové

               Hybridy všetkých uvedených druhov a skupín.“

               2. V prvom stĺpci tabuľky sa v bode 3 písm. a) prílohy II zápisy medzi „Asparagus officinalis“ a „Cichorium endivia“ nahrádzajú takto:

                  „Beta vulgaris (skupina repy obyčajné)

                  Beta vulgaris (iné ako skupina repy obyčajné)

                  Brassica oleracea (skupina karfioly)

                  Brassica oleracea (iné ako skupina karfioly)

                  Brassica rapa (skupina kapusty čínske)

                  Brassica rapa (skupina okrúhlice)

                  Capsicum annuum

                  Cichorium intybus (skupina čakanky obyčajné, skupina čakanky obyčajné siate listové – šalátové)

                  Cichorium intybus (skupina čakanky obyčajné siate cigóriové – priemyselné)“.

               3. V prvom stĺpci tabuľky sa v bode 2 prílohy III zápisy medzi „Capsicum annuum“ a „Cichorium endivia“ nahrádzajú takto:

               Cichorium intybus (skupina čakanky obyčajné, skupina čakanky obyčajné siate listové – šalátové)

                  Cichorium intybus (skupina čakanky obyčajné siate cigóriové – priemyselné)“.

               Časť B

               „Allium cepa L.

               – skupina Cepa (cibuľa, cibuľa kuchynská nakopená)

               – skupina Aggregatum (šalotka)

               Allium fistulosum L. (cesnak zimný)

               – všetky odrody

               Allium porrum L. (pór)

               – všetky odrody

               Allium sativum L. (cesnak)

               – všetky odrody

               Allium schoenoprasum L. (cesnak pažítkový)

               – všetky odrody

               Anthriscus cerefolium (L.) Hoffm. (trebuľka voňavá)

               – všetky odrody

               Apium graveolens L.

               – skupina zelery

               – skupina zelerovité

               Asparagus officinalis L. (špargľa)

               – všetky odrody

               Beta vulgaris L.

               – skupina repy obyčajné (cvikla vrátane repy cheltenhamskej)

               – skupina repy listové (repa obyčajná pravá špenátová alebo zeleninová – mangold)

               Brassica oleracea L.

               – skupina Kale

               – skupina karfioly

               – skupina Capitata (červená a biela kapusta)

               – skupina kely ružičkové

               – skupina kaleráby

               – skupina kely hlávkové

               – skupina brokolice (kapusta obyčajná špargľová)

               – skupina kapusty listové

               – skupina Tronchuda (kapusta bezhlávková)

               Brassica oleracea L.

               – skupina kapusty čínske

               – skupina okrúhlice

               Capsicum annuum L. (paprika ročná štipľavá alebo sladká)

               – všetky odrody

               Cichorium endivia L. (čakanka)

               – všetky odrody

               Cichorium intybus L.

               – skupina čakanky obyčajné

               – skupina čakanky obyčajné siate listové (šalátové)

               – skupina čakanky obyčajné siate cigóriové (priemyselné)

               Citrullus lanatus (Thunb.) Matsum. et Nakai (dyňa červená)

               – všetky odrody

               Cucumis melo L. (uhorka žltá)

               – všetky odrody

               Cucumis sativus L.

               – skupina uhorky

               – skupina uhorky nakladačky

               Cucurbita maxima Duchesne (tekvica)

               – všetky odrody

               Cucurbita pepo L. (tekvica obyčajná vrátane tekvice veľkoplodej a patizónu alebo cukety vrátane nezrelých patizónov)

               – všetky odrody

               Cynara cardunculus L.

               – skupina artičoky zeleninové

               – skupina artičoky kardové

               Daucus carota L. (mrkva a mrkva kŕmna)

               – všetky odrody

               Foeniculum vulgare Mill. (fenikel)

               – skupina Azoricum

               Lactuca sativa L. (šalát)

               – všetky odrody

               Solanum lycopersicum L. (rajčiak jedlý)

               – všetky odrody

               Petroselinum crispum (Mill.) Nyman ex A. W. Hill

               – skupina petržlenové vňate

               – skupina korene petržlenu

               Phaseolus coccineus L. (fazuľa šarlátová)

               – všetky odrody

               Phaseolus vulgaris L.

               – skupina fazule záhradné kríčkovité

               – skupina fazule záhradné tyčové

               Pisum sativum L.

               – skupina hrachy siate pravé lúskavé

               – skupina hrachy siate stržňové

               – skupina hrachy siate cukrové

               Raphanus sativus L.

               – skupina reďkvi siate

               – skupina reďkvi siate čierne

               Rheum rhabarbarum L. (rebarbora)

               – všetky odrody

               Scorzonera hispanica L. (hadomor španielsky)

               – všetky odrody

               Solanum melongena L. (baklažán)

               – všetky odrody

               Spinacia oleracea L. (špenát)

               – všetky odrody

               Valerianella locusta (L.) Laterr. (valeriánka poľná)

               – všetky odrody

               Vicia faba L. (bôb obyčajný)

               – všetky odrody

               Zea mays L.

               – skupina kukurice sladké

               – skupina kukurice pukancové.“

               Časť C

               V prílohe k smernici 93/61/EHS sa stĺpec „Rod alebo druh“ mení takto:

               a)slová „Allium ascalonicum“ sa nahrádzajú slovami „Allium cepa – skupina Aggregatum“;

               b)slová „Allium cepa“ sa nahrádzajú slovami „Allium cepa – skupina Cepa“;

               c)slová „Brassica pekinensis“ sa nahrádzajú slovami „Brassica rapa – skupina kapusty čínske“;

               d)slová „Lycopersicon lycopersicum“ sa nahrádzajú slovami „Solanum lycopersicum“.


title: DELEGOVANÁ SMERNICA KOMISIE (EÚ) …/… ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako legujúceho prvku hliníka

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o výnimku pre špecifické použitia olova.

               Podľa článku 4 smernice RoHS 2 sa obmedzuje používanie určitých nebezpečných látok v elektrických a elektronických zariadeniach. Smernica nadobudla účinnosť 21. júla 2011.

               Látky, ktorých používanie sa obmedzuje, sú uvedené v prílohe II k smernici RoHS 2. Kým obmedzenie používania olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už platí k dnešnému dňu, obmedzenie používania bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019 alebo neskôr. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, predĺženie platnosti, zmena a odňatie výnimiek). Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006
                  2
                a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické použitia prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie alebo odňatie výnimky.

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia v súlade s ustanoveniami článku 5 ods. 3 a prílohy V dostala viacero
                  3
                žiadostí od hospodárskych subjektov o udelenie nových výnimiek i predĺženie platnosti tých existujúcich.

               Podľa súčasnej výnimky 6 b) v prílohe III je povolené používať olovo ako legujúci prvok hliníka s obsahom do 0,4 hmotnostných percent olova. V decembri 2014 a januári 2015 boli Komisii doručené dve žiadosti o predĺženie platnosti tejto výnimky. Hoci výnimka 6 b) mala v prípade kategórií 1 až 7 a 10
                  4
                vypršať 21. júla 2016, v súlade s požiadavkami smernice RoHS (článok 5 ods. 5 druhý pododsek) sa uplatňuje naďalej, až kým Komisia neprijme rozhodnutie o žiadosti o predĺženie platnosti.

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená internetová konzultácia so zainteresovanými stranami
                  5
                v trvaní ôsmich týždňov. V rámci konzultácie so zainteresovanými stranami sa získalo päť reakcií.

               Záverečná správa obsahujúca posúdenie žiadosti bola uverejnená
                  6
                a zainteresované strany o nej boli upovedomené.

               Komisia následne počas stretnutia expertov 15. decembra 2016 uskutočnila so skupinou expertov z členských štátov pre delegované akty podľa smernice RoHS 2 konzultácie, ktorých súčasťou boli aj prezentácie žiadateľov a najviac dotknutých zainteresovaných strán. Experti súhlasili s návrhom, ktorý predložila Komisia, pričom veľká väčšina členov bola neprítomná alebo sa zdržala hlasovania. V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, aby sa získala spätná väzba verejnosti. Boli doručené štyri pripomienky, všetky v prospech návrhu aktu, pričom v jednej z nich sa navrhovalo dlhšie obdobie platnosti. Boli vykonané všetky potrebné opatrenia týkajúce sa výnimiek z obmedzenia používania látok podľa článku 5 ods. 3 až 7. Vzhľadom na veľký objem súbežne podaných žiadostí o výnimku a súvisiacich administratívnych požiadaviek sa postup rozhodovania Komisie riadil alternatívnymi lehotami podľa článku 5 ods. 5. Všetky činnosti boli oznámené Rade aj Európskemu parlamentu.

               V záverečnej správe sa poukázalo najmä na tieto technické informácie a posúdenie:

               Pri používaní olovnatých zliatin hliníka možno rozlišovať medzi zliatinami hliníka, do ktorých olovo nebolo pridané zámerne, ale jeho prítomnosť je výsledkom používania druhotných surovín z hliníkového šrotu (liate zliatiny), a zliatinami hliníka (tvárne zliatiny), do ktorých sa olovo pridáva zámerne na účely strojného opracovania.

               Odstránenie neúmyselne pridaného olova z recyklačného toku hliníka zatiaľ nie je technicky uskutočniteľné. Recyklácia hliníka si navyše vyžaduje približne o 95 % menej energie, než je potrebné na výrobu primárneho hliníka. Používanie recyklovaného hliníka má teda na životné prostredie v dôsledku nižšej spotreby energie výrazne nižší vplyv.

               Pokiaľ ide o olovo pridané do zliatin hliníka na účely strojného opracovania, nedávno boli na trhu sprístupnené bezolovnaté náhrady, o ktorých niektorí výrobcovia zliatin tvrdia, že sú spoľahlivé. Je však potrebné ďalšie posúdenie toho, do akej miery sa tieto nové trendy dajú využiť v praxi a v akej miere možno následne pristúpiť k nahrádzaniu v širokom rozsahu.

               Z výsledkov hodnotenia pre kategórie 1 až 7 a 10 vyplýva, že v prípade žiadosti o výnimku týkajúcej sa záznamu 6 b) v prílohe III je splnené aspoň jedno z relevantných kritérií uvedených v článku 5 ods. 1 písm. a). S cieľom zohľadniť rozdiel medzi zliatinami hliníka, do ktorých sa olovo nepridáva zámerne, a zliatinami hliníka, do ktorých sa olovo pridáva na dosiahnutie určitých vlastností podľa odporúčania konzultanta, sa súčasné znenie výnimky 6 b) zodpovedajúcim spôsobom rozčlení na dva podzáznamy. V prípade neúmyselnej prítomnosti olova vyplývajúcej z recyklácie olovnatého hliníkového šrotu je udelenie výnimky do 21. júla 2021 odôvodnené neuskutočniteľnosťou odstránenia olova a nižším vplyvom používania recyklovaného hliníka na životné prostredie. Pokiaľ ide o olovo pridané do zliatin hliníka na účely strojného opracovania, navrhuje sa udeliť výnimku na obdobie troch rokov po uverejnení delegovanej smernice v Úradnom vestníku, aby sa priemyslu umožnilo vykonať nevyhnutné posúdenia vlastností bezolovnatých alternatív dostupných na trhu a prispôsobiť sa možným zmenám. Spoľahlivé náhrady zatiaľ nie sú k dispozícii, a preto sa na uvedené obdobie platnosti výnimky nepredpokladajú žiadne negatívne sociálno-ekonomické vplyvy nahrádzania. Takisto by nemalo mať negatívny vplyv na inovácie.

               Pre kategórie iné ako kategórie 1 až 7 a 10 sa platnosť existujúcej výnimky stanovená v článku 5 ods. 2 nemení. Touto osobitnou výnimkou sa v súlade s článkom 5 smernice 2011/65/EÚ neoslabuje ochrana životného prostredia a zdravia stanovená v nariadení (ES) č. 1907/2006 (REACH).

               3.PRÁVNE PRVKY DELEGOVANÉHO AKTU

               V delegovanej smernici sa udeľuje výnimka z obmedzení podľa článku 4 ods. 1 pre používanie olova na špecifické použitia, ktorá sa má uviesť v prílohe III k smernici 2011/65/EÚ.

               Nástrojom je podľa smernice 2011/65/EÚ delegovaná smernica, ktorá spĺňa najmä príslušné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a aproximovať ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia látok, ktorých používanie je inak zakázané.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 1. 3. 2018,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako legujúceho prvku hliníka

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  7
               , a najmä na jej článok 5 ods. 1 písm. a),

               keďže:

               (1)
                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali olovo.

               (2)
                     V bode 6 b) prílohy III k smernici 2011/65/EÚ bola udelená výnimka pre používanie olova ako legujúceho prvku hliníka s obsahom do 0,4 hmotnostných percent olova do 21. júla 2016. Komisia dostala v súlade s článkom 5 ods. 5 smernice 2011/65/EÚ žiadosť o predĺženie platnosti tejto výnimky v súvislosti s kategóriami 1 až 7 a 10 pred 21. januárom 2015.

               (3)
                     Olovo sa do hliníka zámerne pridáva na zlepšenie jeho opracovateľnosti strojom v priemyselnej výrobe. Nedávno boli na trhu sprístupnené určité bezolovnaté alternatívy. Zatiaľ však nie je jasné, či sú tieto alternatívy technicky uskutočniteľné a spoľahlivé.

               (4)
                     Navyše, zatiaľ čo recyklácia olovnatého hliníkového šrotu so sebou prináša výhody pre životné prostredie, odstraňovanie neúmyselne pridaného olova z recyklačného toku hliníka zatiaľ nie je technicky uskutočniteľné.

               (5)
                     V súlade s článkom 5 ods. 1 písm. a) smernice 2011/65/EÚ by zliatiny hliníka, do ktorých sa olovo nepridáva zámerne, mali byť v znení záznamu 6 b) prílohy III k uvedenej smernici odlíšené od tých zliatin hliníka, do ktorých sa olovo pridáva na dosiahnutie určitých vlastností.

               (6)
                     V prípade neúmyselnej prítomnosti olova vyplývajúcej z recyklácie olovnatého hliníkového šrotu, je udelenie výnimky v prípade kategórií 1 až 7 a 10 do 21. júla 2021 odôvodnené neuskutočniteľnosťou odstránenia olova a nižším vplyvom používania recyklovaného hliníka na životné prostredie. Pokiaľ ide o olovo pridané do zliatin hliníka na účely strojného opracovania, mala by sa v prípade kategórií 1 až 7 a 10 udeliť výnimka na obdobie troch rokov po uverejnení tejto smernice v Úradnom vestníku Európskej únie, aby sa priemyslu umožnilo vykonať nevyhnutné posúdenia vlastností bezolovnatých alternatív dostupných na trhu a prispôsobiť sa možným zmenám. Pre kategórie iné ako kategórie 1 až 7 a 10 je existujúca výnimka platná počas období stanovených v článku 5 ods. 2 druhom pododseku smernice 2011/65/EÚ.

               (7)
                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [posledného dňa 12. mesiaca od dátumu nadobudnutia účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.

               Tieto ustanovenia uplatňujú od [posledného dňa 12. mesiaca od dátumu nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 1. 3. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam sa nachádza tu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Ide konkrétne o tieto kategórie: 1. veľké domáce spotrebiče; 2. malé domáce spotrebiče; 3. IT a telekomunikačné zariadenia; 4. spotrebná elektronika; 5. osvetľovacie zariadenia; 6. elektrické a elektronické náradie; 7. hračky, zariadenia určené na športové a rekreačné účely; 10. predajné automaty. Zoznam kategórií EEZ je uvedený v prílohe I k smernici RoHS.

                     (5)

                  Konzultačné obdobie
                  : od 21. 8. 2015 do 16. 10. 2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Ú. v. EÚ L 174, 1.7.2011, s. 88.

    ---documentbreak---

               PRÍLOHA

               V prílohe III k smernici 2011/65/EÚ sa záznam 6 b) nahrádza takto:

                        „6 b)

                        Olovo ako legujúci prvok hliníka s obsahom do 0,4 hmotnostných percent olova

                        Platí do:

                        21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                        21. júla 2023 v prípade kategórie 8, diagnostické zdravotnícke pomôcky in vitro,

                        21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                        6 b) I

                        Olovo ako legujúci prvok hliníka s obsahom do 0,4 hmotnostných percent olova, ak pochádza z recyklácie olovnatého hliníkového šrotu

                        Platí do 21. júla 2021 v prípade kategórií 1 až 7 a 10.

                        6 b) II

                        Olovo ako legujúci prvok hliníka na účely strojného opracovania s obsahom do 0,4 hmotnostných percent olova

                        Platí do [troch rokov od uverejnenia delegovanej smernice v úradnom vestníku] v prípade kategórií 1 až 7 a 10.“


title: VYKONÁVACIA SMERNICA KOMISIE (EÚ) …/… ktorou sa stanovujú technické špecifikácie pre poplašné a signálne zbrane podľa smernice Rady 91/477/EHS o kontrole získavania a vlastnenia zbraní

text:
               VYKONÁVACIA SMERNICA KOMISIE (EÚ) …/…

               z 16. 1. 2019,

               ktorou sa stanovujú technické špecifikácie pre poplašné a signálne zbrane podľa smernice Rady 91/477/EHS o kontrole získavania a vlastnenia zbraní

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Rady 91/477/EHS z 18. júna 1991 o kontrole získavania a vlastnenia zbraní
                  1
               , a najmä na jej článok 10a ods. 3,

               keďže:

               (1)V prílohe I k smernici 91/477/EHS sa stanovuje, že predmety, ktoré zodpovedajú vymedzeniu pojmu strelná zbraň stanovenému v uvedenej smernici, sa nezahrnú do uvedeného vymedzenia, ak sú určené na účel poplachu, signalizácie alebo záchrany života a dajú použiť iba na stanovený účel.

               (2)Niektoré predmety určené na účel poplachu, signalizácie alebo záchrany života, ktoré sú v súčasnosti dostupné na trhu, sa dajú jednoducho s použitím bežných nástrojov upraviť na strelné zbrane. Preto, aby sa chápali ako poplašné a signálne zbrane na účely smernice 91/477/EHS a nepodliehali kontrolám, ktoré sa uplatňujú na strelné zbrane podľa uvedenej smernice, by nemalo byť možné tieto predmety zmeniť s použitím bežných nástrojov buď tak, aby vystrelili, alebo aby sa dali upraviť tak, aby boli schopné vystreliť strelu, náboj alebo projektil okamžitým uvoľnením nahromadenej energie.

               (3)Špecifikácia opísaná v odôvodnení (2) by mala byť súčasťou súboru technických špecifikácií zameraných kumulatívne na zabezpečenie toho, aby sa predmet nedal upraviť tak, aby bol schopný vystreliť strelu, náboj alebo projektil okamžitým uvoľnením nahromadenej energie. Predovšetkým vzhľadom na to, že hlaveň predmetu je rozhodujúca pre úpravu takýchto predmetov na strelné zbrane, by nemalo byť možné ju odstrániť alebo upraviť bez toho, aby sa tým znefunkčnil celý predmet. Okrem toho by sa do hlavne mali vložiť neodstrániteľné prekážky, a nábojová komora a hlaveň by sa mali posunúť, prehnúť alebo vychýliť tak, aby nebolo možné predmet nabiť a vystreliť z neho.

               (4)S cieľom zabezpečiť, aby technické špecifikácie pre poplašné a signálne zbrane boli vhodné pre širokú škálu poplašných a signálnych zbraní, ktoré v súčasnosti existujú, by technické špecifikácie stanovené v tejto smernici mali zohľadniť všeobecne uznávané medzinárodné normy a hodnoty v prípade nábojov a komôr pre poplašné a signálne zbrane, predovšetkým tabuľku VIII zo súboru Tabuliek rozmerov nábojov a komôr (Tables of Dimensions of Cartridges and Chambers – TDCC), ktoré zostavila Medzinárodná stála komisia na skúšky ručných palných zbraní (CIP).

               (5)Členské štáty by s cieľom odradiť od jednoduchej úpravy poplašných a signálnych zbraní na strelné zbrane mali zabezpečiť, aby zbrane vyrobené v Únii alebo dovezené do Únie podliehali kontrolám na určenie súladu s technickými špecifikáciami stanovenými v tejto smernici. Tieto kontroly by mohli zahŕňať napríklad kontrolu rôznych modelov alebo typov predmetu, alebo jednotlivých predmetov, alebo obidve.

               (6)Od členských štátov by sa malo vyžadovať, aby si na požiadanie navzájom poskytovali informácie o výsledkoch kontrol, ktoré vykonali v súvislosti s poplašnými a signálnymi zbraňami. S cieľom uľahčiť výmenu informácií by sa od členských štátov malo vyžadovať, aby určili aspoň jedno národné kontaktné miesto schopné poskytovať informácie ostatným členským štátom.

               (7)V záujme uľahčenia vykonávania kontrol poplašných a signálnych zbraní by sa od členských štátov malo vyžadovať, aby pri vykonávaní takýchto kontrol vzájomne spolupracovali.

               (8)Touto smernicou nie je dotknutý článok 3 smernice 91/477/EHS.

               (9)V súlade so spoločným politickým vyhlásením členských štátov a Komisie z 28. septembra 2011 k vysvetľujúcim dokumentom
                  2
                sa členské štáty zaviazali v odôvodnených prípadoch pripojiť k svojim oznámeniam transpozičných opatrení jeden alebo viacero dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov.

               (10)Opatrenia stanovené v tejto smernici sú v súlade so stanoviskom výboru zriadeného článkom 13b ods. 1 smernice 91/477/EHS,

               PRIJALA TÚTO SMERNICU:

               Článok 1
               Technické špecifikácie

               Členské štáty zabezpečia, že na to, aby predmety s držiakom zásobníka neboli považované za strelné zbrane v zmysle smernice 91/477/EHS, ktoré sú navrhnuté iba na streľbu s použitím nábojok, dráždivých látok, iných účinných látok alebo pyrotechnického signálneho streliva, musia vždy spĺňať technické špecifikácie stanovené v prílohe k tejto smernici.

               Článok 2
               Overovanie súladu s technickými špecifikáciami

               1.Členské štáty zabezpečia, aby predmety druhu uvedeného v článku 1 podliehali kontrolám na určenie ich súladu s technickými špecifikáciami stanovenými v prílohe.

               2.Členské štáty vzájomne spolupracujú pri vykonávaní kontrol uvedených v odseku 1.

               Článok 3
               Výmena informácií

               Na požiadanie poskytne členský štát inému členskému štátu výsledky ním vykonaných kontrol v súlade s článkom 2. Na tieto účely každý členský štát určí aspoň jedno národné kontaktné miesto na poskytovanie takýchto výsledkov a oznámi kontaktné údaje národných kontaktných miest Komisii.

               Článok 4
               Transpozičné ustanovenia

               1.Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do [Úrad pre publikácie: vložte, prosím, dátum, ktorý je dvanásť mesiacov po uverejnení tejto smernice v Úradnom vestníku Európskej únie]. Bezodkladne o tom informujú Komisiu.

               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 5
               Nadobudnutie účinnosti

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 6
               Adresáti

               Táto smernica je určená členským štátom.

               V Bruseli 16. 1. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 256, 13.9.1991, s. 51.

                     (2)

                        Ú. v. EÚ C 369, 17.12.2011, s. 14.

    ---documentbreak---

               PRÍLOHA

               Technické špecifikácie pre predmety uvedené v článku 1

               1. Predmety musia spĺňať tieto požiadavky:

               a)sú schopné streľby s pyrotechnickými signálnymi nábojmi, len ak je na ústí hlavne nasadený adaptér;

               b)v predmete je trvalo umiestnené zariadenie, ktorý zabraňuje vystreleniu nábojov s jednou alebo viacerými celoplášťovými strelami, nábojmi alebo projektilmi;

               c)sú navrhnuté pre náboj, ktorý je uvedený v tabuľke VIII a spĺňa rozmery a iné normy uvedené v tejto tabuľke zo súboru Tabuliek rozmerov nábojov a komôr (Tables of Dimensions of Cartridges and Chambers – TDCC), ktoré zostavila Medzinárodná stála komisia na skúšky ručných palných zbraní (CIP), keďže sa táto tabuľka uplatňuje vo verzii platnej v čase prijatia tejto smernice.

               2. Predmety nie je možné upraviť s použitím bežných nástrojov tak, aby vystrelili, alebo aby sa dali upraviť tak, aby boli schopné vystreliť strelu, náboj alebo projektil okamžitým uvoľnením nahromadenej energie.

               3. Všetky hlavné časti predmetov sú také, že sa nedajú namontovať alebo používať ako hlavné časti strelných zbraní.

               4. Hlavne predmetov sa nedajú odstrániť alebo upraviť bez toho, aby došlo k výraznému poškodeniu alebo zničeniu predmetu.

               5. V prípade predmetov, ktorých hlaveň nie je dlhšia ako 30 cm, alebo ktorých celková dĺžka nepresahuje 60 centimetrov, predmet obsahuje neodstrániteľné prekážky po celej dĺžke hlavne tak, aby strela, náboj alebo projektil nemohol cez hlaveň vystreliť okamžitým uvoľnením nahromadenej energie, a aby akýkoľvek voľný priestor, ktorý v ústí hlavne zostane, nebol dlhší ako 1 cm.

               6. V prípade predmetov, na ktoré sa nevzťahuje bod 5, predmet obsahuje neodstrániteľné prekážky najmenej v jednej tretine dĺžky hlavne tak, aby strela, náboj alebo projektil nemohol cez hlaveň vystreliť okamžitým uvoľnením nahromadenej energie, a aby akýkoľvek voľný priestor, ktorý v ústí hlavne zostane, nebol dlhší ako 1 cm.

               7. Vo všetkých prípadoch bez ohľadu na to, či sa na predmet vzťahuje bod 5 alebo bod 6, sa prvá prekážka umiestni čo najbližšie za komoru predmetu tak, aby umožnila unikanie plynov cez výstupné otvory.

               8. Pri predmetoch navrhnutých len na streľbu s použitím nábojok prekážky uvedené v bode 5 alebo 6 zablokujú celú hlaveň s výnimkou jedného alebo viacerých výstupných otvorov pre tlak plynu. Okrem toho prekážky úplne blokujú hlaveň tak, aby žiadny plyn nemohol byť vystrelený z prednej časti predmetu.

               9. Všetky prekážky sú trvalé a nie je možné ich odstrániť bez toho, aby sa zničila komora alebo hlaveň zariadenia.

               Pri predmetoch navrhnutých len na streľbu s použitím nábojok sú prekážky celé vyrobené z materiálu, ktorý je odolný proti rezaniu, vŕtaniu, frézovaniu drážok alebo brúseniu (či akémukoľvek podobnému procesu) a majú minimálnu tvrdosť 700 HV 30 (podľa Vickersovej skúšky tvrdosti).

               Pri predmetoch, na ktoré sa nevzťahuje druhý pododsek tohto bodu, sú prekážky vyrobené z materiálu, ktorý je odolný proti rezaniu, vŕtaniu, frézovaniu drážok alebo brúseniu (či akémukoľvek podobnému procesu) a majú minimálnu tvrdosť 610 HV 30. Hlaveň môže mať pozdĺž svojej osi kanál, ktorý umožní z predmetu vystreliť dráždivé alebo iné účinné látky.

               V každom prípade sú prekážky navrhnuté tak, aby zabránili:

               a)vytvoreniu alebo rozšíreniu diery v hlavni pozdĺž jej osi;

               b)odstráneniu hlavne, okrem prípadov, keď je rám a komora predmetu znefunkčnená v dôsledku odstránenia hlavne, alebo keď je celistvosť predmetu natoľko porušená, že nemôže byť použitý ako základ strelnej zbrane bez zásadnej opravy alebo doplnenia.

               10. Nábojová komora a hlaveň sú navzájom posunuté, prehnuté alebo vychýlené tak, aby nebolo možné predmet nabiť, alebo z neho vystreliť. Okrem toho v prípade predmetov revolverového typu:

               a)predné otvory komory valca sa zúžia tak, aby sa zabezpečilo, že náboje sa zablokujú v komore;

               b)tieto otvory sú posunuté voči komore.